चीन से सटी सीमा पर भारत करेगा 44 सड़कों का निर्माण, युद्ध की स्थिति में तुरंत पहुंच सकेगी सेना  
चीन से सटी सीमा पर 44 सड़कों का होगा निर्माण 
सामरिक रूप से महत्वपूर्ण होंगी ये सड़कें
लड़ाई की स्थिति में तुरंत बुलाई जा सकेगी सेना
सामरिक मोर्चे पर चीन को चुनौतियों से निपटने और कड़ी टक्कर देने के लिए भारत ने बड़ा कदम उठाया है. भारत सरकार चीन से लगती सीमा (India China Border) पर 44 सड़कों का निर्माण करने जा रही है. ये सड़कें सामरिक दृष्टि से अति महत्वपूर्ण तो होंगी ही. साथ ही इससे भारत की ताकत में और इजाफा होगा. इसके अलावा पाकिस्तान से सटे पंजाब एवं राजस्थान में भी करीब 2100 किलोमीटर की मुख्य एवं संपर्क सड़कों का होगा. केंद्रीय लोक निर्माण विभाग (सीपीडब्ल्यूडी) की इस महीने जारी वार्षिक रिपोर्ट (2018-19) के अनुसार एजेंसी को भारत-चीन सीमा पर 44 'सामरिक रूप से महत्त्वपूर्ण' सड़कों के निर्माण के लिए कहा गया है, ताकि संघर्ष की स्थिति में सेना को तुरंत जुटाने में आसानी हो. भारत एवं चीन के बीच करीब 4,000 किलोमीटर की वास्तविक नियंत्रण रेखा जम्मू-कश्मीर से लेकर अरुणाचल प्रदेश तक के इलाकों से गुजरती है. आपको बता दें कि सीपीडब्ल्यूडी की यह रिपोर्ट ऐसे समय में आई है जब चीन भारत के साथ लगने वाली उसकी सीमाओं पर परियोजनाओं को प्राथमिकता दे रहा है.